**Likumprojekta “ Grozījumi Imigrācijas likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts šo jomu neskar. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2020.gada 10.marta sēdes protokola Nr.10 18.§ Iekšlietu ministrijai un Ekonomikas ministrijai dotais uzdevums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Ministru kabineta 2020.gada 10.marta sēdē nolemtajam, ar projektu no Imigrācijas likuma tiek izslēgtas normas, kas paredzēja iespēju pieprasīt termiņuzturēšanās atļauju, veicot investīcijas:   1. kapitālsabiedrības pamatkapitālā 50 000 *euro* apmērā, ja kapitālsabiedrība nodarbina ne vairāk kā 50 darbinieku, un tās gada apgrozījums vai gada bilance nepārsniedz 10 miljonus *euro*; 2. tādas kapitālsabiedrības pamatkapitālā 100 000 *euro* apmērā, kura kopā ar vienu vai vairākiem meitas uzņēmumiem, kas reģistrēti Latvijas Republikā, nodarbina vairāk nekā 50 darbinieku un to kopējais gada apgrozījums vai gada bilance pārsniedz 10 miljonus *euro*; 3. kredītiestādes pakārtotajās saistībās 280 000 *euro* apmērā; 4. iegādājoties īpašam mērķim noteiktus bezprocentu valsts vērtspapīrus par nominālvērtību 250 000 *euro.*   Ministru kabineta protokollēmumā tika uzdots izvērtēt iespēju palielināt summu, par kādu jāveic nekustamā īpašuma iegāde, ja ārzemnieks vēlas pieprasīt termiņuzturēšanās atļauju, to palielinot no 250 000 līdz 500 000 *euro*, t.i., dubultojot. Ievērojot to, ka lielākais pieteikumu skaits tiek saņemts tieši saistībā ar nekustamā īpašuma iegādi, bet minimālās pirkuma summas dubultošana pieteikumu skaitu būtiski samazinātu, tam tuvojoties nullei, kā arī, ņemot vērā sarežģīto ekonomisko situāciju, ko izraisījusi ārkārtas situācija, šīs summas palielināšana nav lietderīga. 2020.gada pirmajā ceturksnī saņemti 13 ārzemnieku pieteikumi, par kuriem valsts pamatbudžeta programmas "Ekonomikas attīstības programma" ietvaros būtu jāveic iemaksas aptuveni 200 000 *euro* apmērā (līdz š.g. 1.jūnijam faktiski ir veiktas iemaksas par 7 pieteikumiem 104 734 *euro* apmērā), bet neviens no šiem pieteikumiem nekvalificētos termiņuzturēšanās atļaujas saņemšanai, ja minimālā nekustamā īpašuma pirkuma summa tiktu dubultota. Līdzīga situācija vērojama, analizējot 2019.gada datus – no 100 saņemtajiem pieteikumiem, par kuriem aprēķināto iemaksu apmērs valsts budžetā ir vismaz 1,4 miljoni *euro* (faktiski tika saņemtas 99 iemaksas 1,46 milj. *euro* apmērā, taču ir jāņem vērā, ka virkne maksājumu tika veikta par 2018.gadā saņemtajiem pieteikumiem un daļa maksājumu par 2019.gadā saņemtajiem pieteikumiem tiek veikti jau šogad), tikai divi pieteikumi kvalificētos atļaujas saņemšanai (valsts pamatbudžeta programmas "Ekonomikas attīstības programma" ietvaros šie divi maksājumi veidoja ieņēmumus tikai 58 750 *euro* apmērā). Papildus ārzemnieku veiktajām tiešajām iemaksām valsts budžetā netiktu iekasētas arī valsts nodevas par īpašuma reģistrāciju zemesgrāmatā un uzturēšanās atļaujas saņemšanu.  No Ekonomikas ministrijas veiktajiem aprēķiniem var secināt, ka virzot pilnā apjomā Ministru kabineta 2020. gada 10. marta sēdes protokollēmuma (TA-2398, prot. Nr.10 18.§) 2. punktā minētos grozījumus, var rasties negatīva ietekme uz valsts budžetu, jo no 2021. līdz 2022. gadam nebūtu iespēju saņemt plānotos ieņēmumus atbilstoši valsts budžeta likumā un vidējā termiņa likumā paredzētajām apmēram*.*  Izstrādājot projektu, nav rastas iespējas izveidot tiesību aktos noteikto kompensējošu mehānismu “Ekonomikas attīstības programmas” ietvaros, palielinot tās ieņēmumus, jo ārzemnieku maksājumi ir vienīgais ieņēmumu avots. Pieņemot šo projektu ar ierosinātajiem grozījumiem pilnā apjomā, tas rada negatīvu ietekmi uz valsts budžetu, ko nevar nodrošināt ar kompensāciju līdzvērtīgā apmērā, palielinot ieņēmumus vai būtiski samazinot izdevumus. Tāpēc tiek ierosināts atbalstīt projektu piedāvātā redakcijā, paredzot arī pārejas nosacījumus.  Projekts papildina Imigrācijas likumu ar vairākiem pārejas noteikumiem, kas paredz iespēju tiem ārzemniekiem, kuri saņēmuši termiņuzturēšanās atļaujas atbilstoši pašreizējam regulējumam, turpināt uzturēties Latvijas Republikā, ja to veiktais ieguldījums joprojām pastāv, kā arī nosaka pārejas periodu līdz 2021.gada 31.martam pirmreizējās termiņuzturēšanās atļaujas pieprasīšanai tiem ārzemniekiem, kas jau veikuši investīcijas, bet vēl nav iesnieguši dokumentus uzturēšanās atļauju pieprasīšanai un vēl nav veikuši noteikto maksājumu valsts pamatbudžeta programmas "Ekonomikas attīstības programma" ietvaros. Projektā paredzēta iespēja Imigrācijas likumā noteikt tiesības arī pieprasīt atkārtotas uzturēšanās atļaujas ārzemniekiem, kas veikuši ieguldījumu kapitālsabiedrības pamatkapitālā atbilstoši šobrīd spēkā esošā Imigrācijas likuma 23.panta pirmās daļas 28.punkta “a” un “c” apakšpunktam. Atkārtotā termiņuzturēšanās atļauja varētu tikt pieprasīta saskaņā ar Imigrācijas likuma 23.panta pirmās daļas 28.punktu, kamēr vien pastāv Imigrācijas likuma redakcijā, kas bija spēkā līdz 2021.gada 4.janvārim, paredzētie nosacījumi (ieguldījuma apjoms un samaksāto nodokļu summa). Atkārtoto termiņuzturēšanās atļauju pieprasīšanas reižu skaitu nav paredzēts ierobežot, kamēr pastāv ieguldījums vai kamēr persona nepieprasa pastāvīgās uzturēšanās atļauju.  Projektā precizēts uzdevums Ministru kabinetam iesniegt Saeimā ikgadējo ziņojumu par investoru programmas izpildes gaitu, paredzot to sagatavot kā statistikas datu apkopojumu. Ievērojot to, ka no sākotnējiem sešiem uzturēšanās atļaujas pieprasīšanas veidiem (trīs ieguldījumu veidi kapitālsabiedrībās, viens – nekustamajā īpašumā, viens – kredītiestādes pakārtotajās saistībās, viens – valsts vērtspapīros), Imigrācijas likumā tiek saglabāti tikai divi, tajā skaitā, viens – ieguldījums kapitālsabiedrības pamatkapitālā 100 000 EUR apmērā, kur līdz šim ieguldījumi praktiski nav tikuši veikti, turpmāk prognozējams samērā neliels pieteikumu un ieguldījumu apjoms, kura analīzei ir nelietderīgi ieguldīt apjomīgus administratīvos resursus.  Projektā veikts precizējums atbilstoši Saeimā izskatāmajam likumprojektam “Grozījums Imigrācijas likumā” (Nr.542/Lp13), kas paredz nenoteikt uzturēšanās atļaujas reģistrācijas pienākumu alternatīvā statusa saņēmējiem. Projektā šis reģistrācijas pienākuma atbrīvojums noteikts, vienlaikus izslēdzot normu, kas paredzēja nenoteikt reģistrācijas pienākumu valsts vērtspapīru pircējiem, kas saņēmuši uzturēšanās atļaujas saskaņā ar Imigrācijas likuma 23.panta pirmās daļas 31.punktu. Projekta atbalstīšanas gadījumā Saeimā izskatāmā likumprojekta virzība varētu tikt pārtraukta.  Projekts paredz arī atteikties no ieguldītāju kapitālsabiedrībās pirmajā nepilnajā pārskata gadā kopš termiņuzturēšanās atļaujas saņemšanas samaksāto nodokļu summas pārbaudes atbilstoši Ministru kabinetā 2020.gada 10.martā izskatītā *Informatīvā ziņojuma par Imigrācijas likuma 23.panta pirmās daļas 3., 28., 29., 30. un 31.punktā paredzēto noteikumu īstenošanas gaitu un rezultātiem[[1]](#footnote-1)* sadaļā “Secinājumi un ieteikumi turpmākai rīcībai” 17.punktā noteiktajam.  Šobrīd Imigrācijas likums nosaka pirmajā pārskata gadā pēc termiņuzturēšanās atļaujas saņemšanas nepieciešamo minimālo nodokļu summu, kas kapitālsabiedrībai jāsamaksā budžetā, lai investors kvalificētos turpmākai termiņuzturēšanās atļaujas saņemšanai. Praksē, piemērojot iepriekš minētajās normās noteikto aprēķina formulu, konstatētas dažādas situācijas, kad normas piemērošana atbilstoši pašreizējam Imigrācijas likuma tekstam nav samērīga. Piemēram, kapitālsabiedrība var veikt nodokļu maksājumus arī pirms tam, kad investors saņēmis termiņuzturēšanās atļauju, rezultātā gada laikā samaksājot lielāku kopējo nodokļu summu nekā paredz Imigrācijas likums, bet atļauja nav reģistrējama, jo periodā pēc tās saņemšanas nodokļu maksājumi nav veikti Imigrācijas likumā noteiktajā minimālajā apjomā. Rezultātā kapitālsabiedrības, kura gada laikā, iespējams, pat vairākkārt pārsniegusi minimālo nodokļu summu, investors nevar turpināt uzturēties ar termiņuzturēšanās atļauju, jo mēnešos, kamēr viņam tā bijusi izsniegta, nodokļu maksājumi ir bijuši mazāki.  Veicot pēc termiņuzturēšanās atļaujas saņemšanas samaksātās nodokļu summas pārbaudi, neviennozīmīga situācija veidojas arī tad, ja kapitālsabiedrībā investīcijas veikuši vairāki ārzemnieki, bet viņu termiņuzturēšanās atļaujas izsniegtas dažādā laikā. Piemēram, ja viens investors saņēmis atļauju jūlijā, bet otrs – septembrī, bet kapitālsabiedrība lielāka apjoma nodokļu maksājumu veikusi augustā, tad saskaņā ar šobrīd spēkā esošo regulējumu pirmais investors, kurš atļauju saņēmis jūlijā, kvalificētos tās saglabāšanai, bet otrais, kurš atļauju saņēmis septembrī – nē, jo, sākot no septembra, nodokļu maksājumi tādā apjomā vairs netiktu veikti, ievērojot augustā veikto avansa maksājumu.  Veikto nodokļu samaksas pārbaude ir problemātiska arī gadījumos, ja ārzemnieks uzturēšanās atļauju saņēmis mēneša vidū un, izvērtējot nodokļu maksājumus par pirmo - nepilno pārskata gadu, nav viennozīmīgas izpratnes par to, vai šajā nepilnajā mēnesī kopš termiņuzturēšanās atļaujas saņemšanas arī jābūt veiktiem nodokļu maksājumiem pietiekamā apjomā. Īpaši sarežģīta situācija veidojas gadījumos, kad investors saņēmis uzturēšanās atļauju kalendārā gada pēdējā ceturksnī, un kapitālsabiedrībai nav bijis iespējams tik īsā termiņā pilnvērtīgi uzsākt komercdarbību un veikt nodokļu maksājumus.  Šobrīd nav paredzēts atkārtoti vērtēt Ministru kabineta sēdes protokollēmumā dotā uzdevuma izpildes iespējas pēc 2022. gada, jo norisinās darbs pie jauna Imigrācijas likumprojekta izstrādes, ko paredzēts izsludināt Valsts sekretāru sanāksmē 2020.gada jūlijā, līdz ar to protokollēmumā dotais uzdevums būs aktualizējams, ievērojot jaunajā likumā ietverto regulējumu. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija un Ekonomikas ministrija |
| 4. | Cita informācija | Nav. |

 .

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārzemnieki, kuri vēlas pieprasīt termiņuzturēšanās atļaujas, veicot investīcijas Latvijas Republikā. 2019.gadā pirmreizējās termiņuzturēšanās atļaujas izsniegtas 151 investoram un 369 investoru ģimenes locekļiem. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums negatīvi ietekmēs tautsaimniecību, jo samazināsies to ārvalstu investīciju apjoms, ko potenciāli var nodrošināt ārzemnieki, kuri veic investīcijas atbilstoši šobrīd spēkā esošajiem Imigrācijas likuma ietvaros noteiktajiem nosacījumiem, pretendējot uz uzturēšanās atļaujām[[2]](#footnote-2). |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020.gads | | Turpmākie trīs gadi (*euro*) | | | | |
| 2021. | | 2022. | | 2023. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi** | **2 500 000** | **0** | **2 500 000** | **-908 000** | **2 500 000** | **-1 627 600** | **-1 852 000** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 2 500 000 | 0 | 2 500 000 | -908 000 | 2 500 000 | -1 627 600 | -1 852 000 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi** | **2 500 000** | **0** | **2 500 000** | **-908 000** | **2 500 000** | **-1 627 600** | **-1 852 000** |
| 2.1. Budžeta izdevumi  valsts pamatbudžeta programmas "Ekonomikas attīstības programma" | 2 500 000 | 0 | 2 500 000 | -908 000 | 2 500 000 | -1 627 600 | -1 852 000 |
|  |  |  |  |  |  |  |  |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets |  |  |  |  |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Saskaņā ar veiktajiem aprēķiniem samazināsies valsts pamatbudžeta programmas "Ekonomikas attīstības programma" ietvaros veikto iemaksu apjoms no ārzemniekiem, kuri veic ieguldījumus kapitālsabiedrībās un iegādājas valsts vērtspapīrus. Gada laikā plānotais pirmreizēju termiņ-uzturēšanās atļauju pieteikumu samazinājums – 40 (40 ×10 000 *euro* = 400 000 *euro*) ieguldītāji kapitālsabiedrībās un pieci (5 × 38 000 *euro* = 190 000 *euro*) – vērtspapīru pircēji. Kopā – 590 000 *euro,* kas netiks iemaksāti valsts budžetā.  Ņemot vērā, ka ārzemnieki jau divus gadus pēc kārtas neveic investīcijas un neiesniedz pieteikumus termiņuzturēšanās atļauju saņemšanai, pamatojoties uz izveidotām pakārtotām saistībām ar kredītiestādi, saskaņā ar Imigrācijas likuma 23.panta pirmās daļas 30.punktu, šāds ieņēmumu veids nav ņemts vērā un nav ieskaitīts plānotajos ieņēmumos jau sagatavojot kārtējā gada budžeta un vidēja termiņa budžeta likumus.  Ņemot vērā projektā paredzētos pārejas nosacījumus un to, ka pieteikumi par pirmreizējas atļaujas saņemšanu tiek turpināti līdz 31.03.2021. (aptuveni 1/3 no līdz šim gadā vidēji saņemto maksājumu skaita) un pieņemot, ka maksājumi var tikt saņemti gada laikā (maksimālais lēmuma pagarinājuma termiņš), ievērojot noteikto laika periodu, kad ārzemnieks var pārdomāt (3 mēneši),plānotie ieņēmumi varētu būt šādā apmērā – 452 000 *euro,* [13 294 *euro* (vidējais maksājums salīdzinošā periodā 2019./2020.gadā, iegādājoties nekustamo īpašumu) ×34 pirmreizējas uzturēšanās atļauju pieteikumi].  Pieņemot, ka jaunas atkārtotas termiņuzturēšanās atļaujas tiek pieprasītas prognozētā apjomā (2021.gadā – 200, 2022.gadā – 127, 2023.gadā – 60 pieteikumi) un ārzemnieki, kuri jau saņēmuši atkārtotu uzturēšanās atļauju, turpina savas saistības, kas izriet no noteiktā maksājuma veikšanas pa daļām (veicot 1000 *euro* iemaksu katru gadu – reģistrējot atļauju), plānotie ieņēmumi varētu veidoties šādi:  2021.gadā – 1 140 000 *euro*,  [1000 *euro* ×900 atkārtotu TUA reģistrācija + (5000 *euro* ×5% no 200)+(1000 *euro* ×95% no 200) atkārtotu TUA saņemšana]  2022.gadā – 872 400 *euro,*  [1000 *euro* ×720 atkārtotu TUA reģistrācija + (5000 *euro* ×5% no 127)+(1000 *euro* ×95% no 127) atkārtotu TUA saņemšana]  2023.gadā – 648 000 *euro* apmērā,  [1000 *euro* ×576 atkārtotu TUA reģistrācija + (5000 *euro* ×5% no 60)+(1000 *euro* ×95% no 60) atkārtotu TUA saņemšana]. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Saskaņā ar Ministru kabineta 2018. gada 20. marta sēdē nolemto (prot. Nr.16 29.§) atbalstīta apropriācijas pārdale uz Iekšlietu ministrijas pamatbudžeta apakšprogrammu 11.01.00 “Pilsonības un migrācijas lietu pārvalde” 2020. gadā 35 393 *euro* apmērā un 2021. gadā 23 595 *euro* apmērā un uz programmu 09.00.00 “Valsts drošības dienesta darbība” 2020. gadā 210 000 *euro* apmērā un 2021. gadā 210 000 *euro* apmērā. Ekonomikas ministrija un Iekšlietu ministrija ir saskaņojusi “Plānoto starpministriju transfertu 2019. -2021. gadam” (veidlapa Nr.21), kurā iekļauti transferti atbilstoši Ministru kabineta 2018. gada 20. marta sēdē nolemtajam (prot. Nr.16, 29.§ 4. un 5.punkts), proti, paredzēta apropriācija Pilsonības un migrācijas lietu pārvaldei un Valsts drošības dienestam līdz 2021. gadam ieskaitot.  Saskaņā ar Ministru kabineta 2020. gada 10. marta sēdē nolemto (prot. Nr.10 4.§) (TA-293) tika atbalstīts, ka no Ekonomikas ministrijas budžeta programmas 33.00.00 “Ekonomikas attīstības programma” līdzekļiem 2022. un 2023. gadam tiek segtas sistēmas administrēšanas izmaksas Iekšlietu ministrijas valsts pamatbudžeta programmā 09.00.00 “Valsts drošības dienesta darbība” 2022. un 2023. gadā 210 000 *euro* apmērā ik gadu. Vienlaikus tika noteikts Ekonomikas ministrijai un Iekšlietu ministrijai normatīvajos aktos noteiktā kārtībā sagatavot un iesniegt Finanšu ministrijā priekšlikumus bāzes izdevumu 2021.-2023. gadam precizēšanai atbilstoši šī protokollēmuma 2.punktam.  Atbilstoši attiecīgā gada likumam par valsts budžetu Ekonomikas ministrijas budžeta programmā 33.00.00 "Ekonomikas attīstības programma" ieskaitītie līdzekļi tiek izmantoti mājokļa atbalsta programmas finansēšanai un arī atbalsta pasākumiem Latvijas uzņēmējiem jaunu eksporta tirgu apguvē un eksporta palielināšanā uz prioritāriem mērķa tirgiem, investīciju veicināšanai, kā arī citiem darba vietu radīšanas un ģimeņu atbalsta pasākumiem un sistēmas administrēšanas izmaksu segšanai. Vienlaikus jāievēro, ka ieskaitīto līdzekļu izlietojums tiek noteikts ar attiecīgu Ministru kabineta rīkojumu. Turklāt papildus katru gadu, sākot no mājokļu garantiju programmas ieviešanas, mājokļa programmas darbības nodrošināšanai bija nepieciešama arī valsts dotācija, nodrošinot iztrūkstošo finansējumu. Līdz ar to kopējo ietekmi uz valsts budžetu, ko veidos nesaņemtie ieņēmumi, ievērojot līdz šim veiktās ārzemnieku iemaksas TUA saņemšanai, veido arī izdevumi, lai mājokļu programma varētu tikt turpināta. Saskaņā ar Ekonomikas ministrijas veiktajiem aprēķiniem Mājokļu garantiju programmai nepieciešamais valsts kopējais finansējums ir 2021.gadā – 6 250 000 *euro*, 2022.gadā - 6 375 000 *euro* un 2023.gadā - 6 500 000 *euro.*  Paredzamie grozījumi Ministru kabineta 2017.gada 12.septembra noteikumos Nr.557 “[Noteikumi par valsts nodevu par vīzas, uzturēšanās atļaujas vai Eiropas Savienības pastāvīgā iedzīvotāja statusa Latvijas Republikā pieprasīšanai nepieciešamo dokumentu izskatīšanu un ar to saistītajiem pakalpojumiem](https://likumi.lv/ta/id/293626-noteikumi-par-valsts-nodevu-par-vizas-uzturesanas-atlaujas-vai-eiropas-savienibas-pastaviga-iedzivotaja-statusa-latvijas-republ...)” neradīs ietekmi uz valsts budžetu, jo vidējais pieteicēju – investoru skaita samazinājums tiks kompensēts ar ikgadējā darbaspēka migrācijas pieauguma radīto ietekmi. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projektam jāstājas spēkā vienlaikus ar atbilstošiem grozījumiem pakārtotajos Ministru kabineta noteikumos, no kuriem jāizslēdz normas, kas regulē tos investīciju veidus, kas no Imigrācijas likuma ar projektu tiks izslēgti:   1. Grozījumi Ministru kabineta 2010.gada 21.jūnija noteikumos Nr.564 “Uzturēšanās atļauju noteikumi”; 2. Grozījumi Ministru kabineta 2017.gada 25.aprīļa noteikumos Nr.225 “Noteikumi par ārzemniekam nepieciešamo finanšu līdzekļu apmēru un finanšu līdzekļu esības konstatēšanu” 3. Grozījumi Ministru kabineta 2017.gada 12.septembra noteikumos Nr.557 “[Noteikumi par valsts nodevu par vīzas, uzturēšanās atļaujas vai Eiropas Savienības pastāvīgā iedzīvotāja statusa Latvijas Republikā pieprasīšanai nepieciešamo dokumentu izskatīšanu un ar to saistītajiem pakalpojumiem](https://likumi.lv/ta/id/293626-noteikumi-par-valsts-nodevu-par-vizas-uzturesanas-atlaujas-vai-eiropas-savienibas-pastaviga-iedzivotaja-statusa-latvijas-republ...)”; 4. Grozījumi Ministru kabineta 2008.gada 28.maija noteikumos Nr.365 “[Kārtība, kādā veic pieejamās informācijas pārbaudi; izskatot ārzemnieka vīzas vai uzturēšanās atļaujas pieprasījuma dokumentus](https://likumi.lv/ta/id/175980-kartiba-kada-veic-pieejamas-informacijas-parbaudi-izskatot-arzemnieka-vizas-vai-uzturesanas-atlaujas-pieprasijuma-dokumentus)”. |
| 2. | Atbildīgā institūcija | Iekšlietu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tā sākotnējās ietekmes novērtējuma ziņojums (anotācija) pirms tā iesniegšanas Valsts sekretāru sanāksmē ievietots Iekšlietu ministrijas tīmekļa vietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību izteikt savu viedokli par projektu. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1.apakšpunktu sabiedrības pārstāvji ir aicināti līdzdarboties, rakstiski sniedzot viedokli par projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Iekšlietu ministrijas tīmekļa vietnē [www.iem.gov.lv](http://www.iem.gov.lv/) sadaļā “Sabiedrības līdzdalība”. |
| 3. | Sabiedrības līdzdalības rezultāti | Par projektu komentāri nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde, Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs S. Ģirģens

I.Briede 67219546

[ilze.briede@pmlp.gov.lv](mailto:ilze.briede@pmlp.gov.lv)

v\_sk = 2775

1. Informatīvais ziņojums pieejams: <http://tap.mk.gov.lv/lv/mk/tap/?pid=40481233&mode=mk&date=2020-03-10> [↑](#footnote-ref-1)
2. Ar sīkāku informāciju par ietekmi uz tautsaimniecību var iepazīties Ministru kabinetā 2020.gada 10.marta sēdē izskatītajā informatīvā ziņojumā "Par Imigrācijas likuma 23.panta pirmās daļas 3., 28., 29., 30. un 31.punktā paredzēto noteikumu īstenošanas gaitu un rezultātiem"

   <http://tap.mk.gov.lv/lv/mk/tap/?pid=40481233&mode=mk&date=2020-03-10> [↑](#footnote-ref-2)